ไฟแนนซ์ทูเดย์
ติดตามข่าวสารด้านเศรษฐกิจในช่วงนี้แล้วรู้สึกแปลกๆ ไล่เรียงตั้งแต่การแปรรูป ปตท. และการบินไทย
30 ม.ค. 2555

ติดตามข่าวสารด้านเศรษฐกิจในช่วงนี้แล้วรู้สึกแปลกๆ ไล่เรียงตั้งแต่การแปรรูป ปตท. และการบินไทย 
ด้วยการที่กระทรวงการคลังจะขายหุ้นออกไปให้กองทุนวายุภักษ์ เพื่อให้สัดส่วนหุ้นของกระทรวงการคลังเป็น 49% เพื่อจะได้บริหารคล่องตัวเหมือนบริษัทเอกชน
นอกจากนี้ ยังจะได้เงินมาใช้ในการลงทุนโครงการพัฒนาประเทศด้วย ไม่ต้องไปกู้มากให้สัดส่วนหนี้สาธารณะของประเทศเพิ่มขึ้น
ถัดมา เลขาฯ สภาพัฒน์ออกมากล่าวว่า ปีนี้น้ำจะท่วมอีก เพราะปริมาณน้ำในเขื่อนมีมากและมีแนวโน้มที่ฝนจะมาเร็ว ทำให้ทั้งประชาชนและนักลงทุนแตกตื่นกันพอประมาณ
อันนี้ ช.ชดา ก็ตงิดๆ ว่า มีการพูดเพื่อหาความชอบธรรมอะไรให้รัฐบาลรีบๆ กู้เงินหรือขายหุ้น ปตท. และการบินไทย หรือไม่ หากรู้ว่าน้ำจะท่วมก็จะต้องรีบหาทางแก้ไข ใช้เป็นข้ออ้างในการรีบทำทุกอย่างโดยวิธีพิเศษได้อย่างดีทีเดียว
ถัดมาก็มีข่าวว่า ปตท.จะสยายปีกไปทำธุรกิจในหลายประเทศ เช่น พม่า แถมมี พ.ต.ท.ทักษิณ ชินวัตร พี่ชายนายกฯ ปู ให้สัมภาษณ์สื่อผ่านโทรศัพท์ บอกได้มีการพูดคุยเบื้องต้นเรื่องสำรวจแหล่งน้ำมันกับทางเลบานอน เพื่อปูทางให้ ปตท. เข้าสัมปทาน เรื่องนี้จริงหรือมั่วไม่รู้ได้
แต่หมูจะหามดันมีคานมาสอด การเปิดเผยข้อมูลตัวเลขหนี้สาธารณะของ ธีระชัย ภูวนาถนรานุบาล อดีต รมว.คลัง ที่เขียนในเฟซบุ๊กของตัวเองว่า รัฐบาลแต่งตัวเลขหนี้สาธารณะให้เพิ่มเป็น 12% ทั้งที่ข้อเท็จจริงมี 9.3% ไม่มีความจำเป็นต้องแปรรูป ปตท. และการบินไทย แม้แต่น้อย เมื่อต่อจิ๊กซอว์หลายๆ ตัวเข้าด้วยกัน ทำให้ภาพต่างๆ ชัดเจนขึ้น
อภิศักดิ์ ตันติวรวงศ์ กรรมการผู้จัดการใหญ่ ธนาคารกรุงไทย นายกสมาคมนักเรียนเก่าเตรียมอุดมศึกษา ขอเชิญศิษย์เก่าทุกรุ่นร่วมงานคืนสู่เหย้าของโรงเรียนเตรียมอุดมศึกษา ภายใต้ชื่องาน “ต.อ. 75 ปี มีตำนาน” ในวันที่ 3 ก.พ.นี้ ณ สนามฟุตบอล โรงเรียนเตรียมอุดมศึกษา ตั้งแต่เวลา 17.00 น.เป็นต้นไป